Broj: 711-I-1010-M-65/19-02-12

Zagreb, 12. travnja 2019*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Tomislava Prtenjače, općinskog načelnika Općine Polača,** za davanjem mišljenja Povjerenstva**,** na 46. sjednici održanoj 12. travnja 2019.g. daje sljedeće:

**MIŠLJENJE**

1. **Sukladno odredbama ZSSI-a, dužnosnik Tomislav Prtenjača, općinski načelnik Općine Polača, može bez naknade za rad autobusom u vlasništvu Komunalnog društva Polača d.o.o. obavljati poslove prijevoza za potrebe Općine Polača, Komunalnog društva Polača d.o.o. i Nogometnog kluba Polača, no osobito vodeći brigu da ga navedeni poslovi ne ometaju u redovitom i odgovornom obnašanju dužnosti.**
2. **Upućuje se dužnosnik Tomislav Prtenjača** **da se u obnašanju dužnosti općinskog načelnika Općine Polača, imajući u vidu načela djelovanja dužnosnika propisana člankom 5. ZSSI-a, u eventualnim budućim situacijama u kojima bi bio u dvojbi oko obnašanja dužnosti i obavljanja poslova prijevoza autobusom, a uzimajući u obzir da je Općina Polača vlasnik Komunalnog društva Polača d.o.o., obrati Povjerenstvu radi davanja mišljenja.**

Obrazloženje

Zahtjev za davanjem mišljenja Povjerenstva podnio je dužnosnik Tomislav Prtenjača, općinski načelnik Općine Polača. U knjigama ulazne pošte zahtjev je zaprimljen 9. travnja 2019. pod poslovnim brojem 711-U-1599-M-65/19-01-5. Povodom navedenog zahtjeva vodi se predmet broj: M-65/19.

Dužnosnik u navedenom zahtjevu navodi da je 30. svibnja 2017. stupio na dužnost općinskog načelnika Općine Polača i svoju dužnost obavlja profesionalno. Nadalje navodi da je Općina Polača 100%-tni osnivač Komunalnog društva Polača d.o.o., koje u svom vlasništvu ima autobus za prijevoz putnika, koji koristi i za potrebe Nogometnog kluba Polača.

Dužnosnik, obzirom da ima položen vozački ispit za vožnju vozila u D kategoriji, moli mišljenje Povjerenstva može li kao općinski načelnik, bez prava na osobnu financijsku naknadu za obavljenu uslugu, obavljati usluge prijevoza autobusom u vlasništvu Komunalnog društva Polača d.o.o., a za potrebe Općine Polača, Komunalnog društva Polača d.o.o. i Nogometnog kluba Polača.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da u Općini Polača, počevši od 30. svibnja 2017.g., Tomislav Prtenjača obnaša dužnost općinskog načelnika te je stoga obavezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženje mišljenje u roku od 15 dana od dana primitka zahtjeva.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Uvidom u Izvješće o imovinskom stanju koje je dužnosnik Tomislav Prtenjača podnio Povjerenstvu povodom stupanja na predmetne dužnosti, utvrđeno je da dužnosnik svoju dužnost obnaša profesionalno.

Uvidom u sudski registar Trgovačkog suda u Zadru utvrđeno je da je pod matičnim brojem 110024645 upisano trgovačko društvo Komunalno društvo Polača d.o.o., Polača 231/A, OIB: 74057832570. Jedini osnivač i član društva je Općina Polača.

Dužnosnici moraju voditi računa da u obnašanju javne dužnosti postupaju sukladno načelima savjesnosti, odgovornosti i nepristranosti te da čuvaju vlastitu vjerodostojnost i povjerenje građana, da otklone sumnju da su obnašanje dužnosti iskoristili radi vlastitog probitka ili probitka osobe s kojom su povezani te da svakom situacijom mogućeg sukoba interesa upravljaju na način da taj sukob učinkovito izbjegnu, sukladno propisanim obvezama iz članka 5. i članka 6. stavka 4. ZSSI-a.

U konkretnom slučaju, ako dužnosnici određene jedinice lokalne samouprave osobno stupaju u poslovni odnos radi obavljanja radova za komunalno trgovačko društvo u vlasništvu iste jedinice, opravdano se može nastati dojam u javnosti da su dužnosnici iskoristili svoj položaj u osnivaču komunalnog trgovačkog društva kako bi ostvarili određenu zaradu.

U slučaju da ove poslove obavljaju bez zasnivanja poslovnog odnosa i bez naknade, tada takav dojam ne nastaje, no dužnosnici neovisno o tome moraju voditi računa da ih takvi poslovi ne ometaju u redovitom i odgovornom obnašanju dužnosti na koju su ih izabrali građani iste jedinice lokalne samouprave.

Slijedom navedenog, Povjerenstvo zaključuje da, sukladno odredbama ZSSI-a, dužnosnik Tomislav Prtenjača može bez naknade za rad autobusom u vlasništvu Komunalnog društva Polača d.o.o. obavljati poslove prijevoza za potrebe Općine Polača, Komunalnog društva Polača d.o.o. i Nogometnog kluba Polača, no vodeći brigu da ga navedeni poslovi ne ometaju u redovitom i odgovornom obnašanju dužnosti.

Na kraju, Povjerenstvo upućuje dužnosnika Tomislava Prtenjaču da se u obnašanju dužnosti općinskog načelnika Općine Polača, imajući u vidu načela djelovanja dužnosnika propisana člankom 5. ZSSI-a, u eventualnim budućim situacijama u kojima bi bio u dvojbi oko obnašanja dužnosti i obavljanja poslova prijevoza autobusom, a uzimajući u obzir da je Općina Polača vlasnik Komunalnog društva Polača d.o.o., obrati Povjerenstvu radi davanja mišljenja.

Slijedom navedenog, Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Tomislav Prtenjača, elektroničkom dostavom

2. Objava na internetskoj stranici Povjerenstva

3. Pismohrana